
AVIZ

asupra Proiectului de Lege privind aprobarea Ordonanţei de urgenţă a Guvernului nr.71/2025 pentru modificarea şi completarea Legii nr.207/2015 privind Codul de procedură fiscală

[bookmark: _GoBack]În conformitate cu prevederile art. 95 și art.118 alin. (3) din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată spre dezbatere și avizare, în procedură de urgență, cu proiectul de Lege privind aprobarea Ordonanţei de urgenţă a Guvernului nr.71/2025 pentru modificarea şi completarea Legii nr.207/2015 privind Codul de procedură fiscală, transmis cu adresa nr. PL-x 32/2026 din 9 februarie 2026, înregistrat sub nr. 7c-1/ 51 din  10 februarie 2025. 
Senatul, în calitate de primă Cameră sesizată, a adoptat inițiativa legislativă, în ședința din 2 februarie 2026. 
Conform prevederilor art. 75 din Constituţia României, republicată, și ale art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 
Potrivit reglementărilor art. 62, art. 54 alin. (3) teza I și art. 133 din Regulamentul Camerei Deputaţilor, republicat, cu modificările ulterioare, membrii Comisiei au examinat proiectul de  Lege privind aprobarea Ordonanţei de urgenţă a Guvernului nr.71/2025 pentru modificarea şi completarea Legii nr.207/2015 privind Codul de procedură fiscală în ședința din 8 septembrie 2026.
Prezenta inițiativă legislativă are ca obiect de reglementare transpunerea în legislaţia naţională a Directivei UE ( DAC8, nr. 2023/2226) care reglementează tranzacţiile cu criptoactive. Astfel, furnizorii de servicii de criptoactive din România, vor avea obligaţia să transmită informaţii către ANAF, autorităţile fiscală putând astfel să identifice corect veniturile obţinute prin aceste tranzacţii. De asemenea, se prevede raportarea deciziilor fiscale anticipate aplicabile persoanelor cu avere mare, măsuri consolidate de asigurare a conformităţii, o cooperare bilaterală mai eficientă în cazurile de dublă impunere, fiind aduse, totodată şi completări menite a îmbunătăţi schimbul automat de infomaţii în privinţa operatorilor de platformă. De asemenea, având în vedere adoptarea la nivelul OCDE a Standardelor internaţionale pentru schimbul automat de informaţii în materie fiscală, România şi-a asumat implementarea acestora, concomitent cu reglementările unionale.
       Membrii Comisiei au analizat proiectul de lege supus avizării, expunerea de motive, avizul favorabil al Consiliului Legislativ cu observații și propuneri, transmis cu adresa nr. 1000 din 5 decembrie 2025 și avizul favorabil al Consiliului Economic și Social transmis cu adresa nr.7408 din 4 decembrie 2025.
În urma dezbaterilor, membrii Comisiei au hotărât, cu majoritate de voturi                    (5 deputați nu și-au exprimat votul), avizarea favorabilă a proiectului de Lege  privind aprobarea Ordonanţei de urgenţă a Guvernului nr.71/2025 pentru modificarea şi completarea Legii nr.207/2015 privind Codul de procedură fiscală, în forma adoptată de Senat.
În raport cu obiectul şi conținutul său, inițiativa legislativă face parte din categoria legilor ordinare.

